b'\n_START_ARTICLE_\nSombrero (Anguilla)\n_START_SECTION_\nNaturgeografi\n_START_PARAGRAPH_\nSombrero er den nordligste av De sm\xc3\xa5 Antiller og ligger i Anegadapassasjen, midtveis mellom \xc3\xb8ya Anguilla og Anegada i De britiske Jomfru\xc3\xb8yer. _NEWLINE_Sombrero er 6 km lang og 1,6 km bred og har et areal p\xc3\xa5 0,366 km\xc2\xb2._NEWLINE_\xc3\x98ya er flat med karstpreget landskap og sparsomt med vegetasjon, mest p\xc3\xa5 \xc3\xb8stsiden av \xc3\xb8ya. H\xc3\xb8yeste punkt er 12 moh. Landskapet har spor etter fosfatutvinning i form av krater der det samler seg vann. Snegler og sm\xc3\xa5fisk lever i disse dammene._NEWLINE_Vegetasjonen best\xc3\xa5r blant annet av kaktusarten Opuntia antillana og planter som Sesuvium portulacastrum, Euphorbia serpens, Euphorbia mesembriathemifolia, Heliotropium curassavacum, Portulaca oleracca og Fimbristylis cymosa._NEWLINE_T\xc3\xb8yleterne (Sterna anaethetus), brunsule (Sula leucogaster), maskesule (Sula dactylatra) og brunnoddy (Anous stolidus) hekker p\xc3\xa5 Sombrero. I 1995 ble \xc3\xb8ya erkl\xc3\xa6rt som Important Bird Area p\xc3\xa5 grunn av at den er viktig for disse artene._NEWLINE_Det er registrert over 40 endemiske insektarter p\xc3\xa5 Sombrero. Tre \xc3\xb8glearter lever p\xc3\xa5 \xc3\xb8ya. Av disse er Sombrero-ameiva (Pholidoscelis corvinus) endemisk, kanskje ogs\xc3\xa5 Sphaerodactylus-arten. Anolis gingivinus finnes ogs\xc3\xa5. Orkanen Luis \xc3\xb8dela i 1995 en god del vegetasjon p\xc3\xa5 \xc3\xb8ya, noe som f\xc3\xb8rte til reduksjon i bestanden av Sombrero-ameiva._NEWLINE_\xc3\x98ya og havet omkring ble i 2007 erkl\xc3\xa6rt som naturreservat og marinpark. I 2018 fikk Sombrero Island Nature Reserve Marine Park status som v\xc3\xa5tmarksomr\xc3\xa5de av internasjonal betydning i henhold til Ramsar-konvensjonen.\n_START_SECTION_\nHistorie\n_START_PARAGRAPH_\nKristoffer Columbus fant ikke noen av \xc3\xb8yene nord og nord\xc3\xb8st for Saint Kitts p\xc3\xa5 sine sj\xc3\xb8reiser (1492\xe2\x80\x931502). Sombrero opptrer imidlertid, sammen med Anguilla, p\xc3\xa5 et kart tegnet mellom 1523 og 1525._NEWLINE_I 1627 var Sombrero blant \xc3\xb8yene kong Karl I av England ga jarlen av Carlisle, James Hay, rettighetene til._NEWLINE_I 1825 fant britiske geologer fosfatrik guano p\xc3\xa5 Sombrero. I 1856 gjorde USA krav p\xc3\xa5 \xc3\xb8ya med bakgrunn i Guano Islands Act. Forretningsmenn fra Boston etablerte et selskap for \xc3\xa5 hente ut ressursene. I 1860 gjorde arbeiderne p\xc3\xa5 \xc3\xb8ya oppr\xc3\xb8r mot den amerikanske arbeidsformannen, drepte ham og tok kontroll over \xc3\xb8ya._NEWLINE_Storbritannia gjorde sitt krav p\xc3\xa5 Sombrero gjeldende og vant fram. Selskapet fikk deretter britisk utvinningstillatelse. Det ble bygget anlegg for guanodrift, inkludert jernbane, og bygninger som kunne huse 200 arbeidere. 3000 tonn guano ble \xc3\xa5rlig utf\xc3\xb8rt til USA inntil 1870, da eksporten \xc3\xb8kte og n\xc3\xa5dde 20\xc2\xa0000 tonn i 1881. I 1888 gikk den siste store lasten p\xc3\xa5 7000 tonn med guano av lav kvalitet fra Sombrero og i 1890 opph\xc3\xb8rte utvinningen._NEWLINE_I 1868 ble det reist et fyrt\xc3\xa5rn p\xc3\xa5 \xc3\xb8ya. Fyrstasjonen var bemannet fram til 2002, da fyret ble automatisert. P\xc3\xa5 grunn av at fyrt\xc3\xa5rnet ble bemannet av anguillanere, overf\xc3\xb8rte Storbritannia i 1956 Sombrero fra kolonien De britiske Jomfru\xc3\xb8yer og knyttet \xc3\xb8ya til Anguilla.'